b"\n_START_ARTICLE_\nFran\xc3\xa7ois Mansart\n_START_PARAGRAPH_\nFran\xc3\xa7ois Mansart (13. tammikuuta 1598 - 23. syyskuuta 1666) oli yksi ranskalaisen varhaisklassismin arvostetuimmista arkkitehdeista. H\xc3\xa4nen p\xc3\xa4\xc3\xa4t\xc3\xb6in\xc3\xa4\xc3\xa4n pidet\xc3\xa4\xc3\xa4n Blois'n linnan niin sanottua Orl\xc3\xa9ansin siipe\xc3\xa4 sek\xc3\xa4 Pariisin l\xc3\xa4hell\xc3\xa4 sijaitsevaa Maisons-Lafitten linnaa._NEWLINE_Fran\xc3\xa7ois Mansart k\xc3\xa4ytti rakennuksissaan usein aumakattoa, jonka lappeet rakennettiin kahteen eri kulmaan niin, ett\xc3\xa4 uloimmat lappeet tehtiin hyvin jyrkiksi ja varustettiin ikkunoilla. Rakenne kasvatti asuttavaa lattiapinta-alaa rakennuksen ulkoseinien vierell\xc3\xa4. T\xc3\xa4m\xc3\xa4 teki kattotyypist\xc3\xa4 suositun ja sit\xc3\xa4 alettiin kutsua h\xc3\xa4nen tyylikseen (ransk. toit \xc3\xa0 la Mansart) ja lopulta h\xc3\xa4nen nimell\xc3\xa4\xc3\xa4n eli mansardikatoksi (toit mansart). Jyrk\xc3\xa4n lappeen rajaamia huonetiloja alettiin kutsua mansardihuoneiksi (mansarde) tai mansardikerroksiksi._NEWLINE_Ylim\xc3\xa4\xc3\xa4r\xc3\xa4isell\xc3\xa4 taitteella varustettuja kattoja on kuitenkin rakennettu Ranskassa jo 1500-luvun puoliv\xc3\xa4liss\xc3\xa4. Esimerkiksi vuonna 1546 rakennetun Lescot-siiven katto Louvren palatsissa on sellainen. T\xc3\xa4m\xc3\xa4n kauden katoissa alempi lape j\xc3\xa4\xc3\xa4 kuitenkin n\xc3\xa4ytt\xc3\xa4v\xc3\xa4n attikan vuoksi usein maan pinnalta katsoen n\xc3\xa4kym\xc3\xa4ttomiin. Pierre Lescot'n suunnittelema kattotyyppi tulikin tunnetuksi vasta my\xc3\xb6hemmin nimell\xc3\xa4 mansardikatto."